Але далей за ўсіх пайшлі сваякі Тадэвуша, апошнія дзедзічныя ўладальнікі Грушаўкі. У 1928 г. адбылося ўрачыстае асвячэнне велічнай неагатычнай капліцы-пахавальні ў вёсцы Грушаўка. Разам з ёю асвяцілі і мармуровыя памятныя дошкі, прысвечаныя розным Рэйтанам. На пліце, якая прысвячалася Т. Рэйтану, была змешчаная інфармацыя, якая можа паставіць у тупік любога даследчыка. Па меркаванні сваякоў, ён нарадзіўся 20 жніўня 1752 г., а памёр 5 жніўня 1780-га. Месца ягонага спачыну невядомае. Тут ажно тры цікавыя моманты, але спынімся на двух першых.